|  |
| --- |
| Til de myndigheder og organisationer,  der fremgår af vedlagte høringsliste |

**Høring over lovudkast til ændring af lov om forberedende voksenundervisning og ordblindeundervisning for voksne (FVU-tilbud for tosprogede m.m.)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Hermed fremsendes lovudkast til ændring af lov om forberedende voksenundervisning og ordblindeundervisning for voksne, idet Ministeriet for Børn, Undervisning og Ligestilling skal anmode om de bemærkninger, som lovudkastet måtte give anledning til.

Eventuelle bemærkninger til lovudkastet må være ministeriet i hænde senest **fredag den 23. september 2016 kl. 12.00.**

Bemærkningerne bedes sendt til følgende e-mail adresse:

Svend.E.Gertz@uvm.dk

Forespørgsler vedrørende lovudkastet bedes rette til undertegnede på telefon nr. 3392 5412.

***Baggrunden for lovudkastet***

Lovudkastet er opfølgning på et forsøg med forberedende voksenundervisning, der er målrettet tosprogede deltagere. Forsøget, der udløber med udgangen af 2016, indeholder følgende elementer:

1. Forsøg med FVU-læsning, hvor undervisningsformen justeres til en tosproget målgruppe, og hvor det tillades at oprette hold udelukkende med tosprogede deltagere.
2. Forsøg med et nyt mundtligt fag (FVU-start). FVU-start er et tilbud til herboende udlændinge, der ikke længere har ret til danskuddannelse efter danskuddannelsesloven, og som ikke har tilstrækkelige mundtlige danskkundskaber til at kunne få det fornødne udbytte af den ordinære FVU-undervisning.

Forsøget, der løbende er blevet evalueret, har vist sig at kunne styrke målgruppens deltagelse i videre uddannelse.

Med lovforslaget foreslås indført et nyt fag i mundtlig fremstilling og formidling for tosprogede deltagere, FVU-start. Der etableres desuden mulighed for, at forberedende voksenundervisning i læsning, stavning og skriftlig fremstilling kan tilrettelægges særligt for tosprogede deltagere.

Lovforslaget indebærer endvidere, at det nye fag og den særlige tilrettelæggelse af FVU-læsning for tosprogede deltagere kan udbydes for en bestemt deltagerkreds, dvs. tosprogede. Det almindelige krav om, at forberedende voksenundervisning skal udbydes åbent, fraviges hermed.

Forslaget indeholder endvidere nogle lovtekniske ændringer af bestemmelserne i lov om forberedende voksenundervisning og ordblindeundervisning for voksne.

Det foreslås, at loven træder i kraft den 1. januar 2017.

Med venlig hilsen

Svend Erik Gertz

Specialkonsulent